Document ID: 32013R1423

IZVEDBENA UREDBA KOMISIJE (EU) št. 1423/2013
z dne 20. decembra 2013
o določitvi izvedbenih tehničnih standardov glede zahtev po razkritju o kapitalu za institucije v skladu z Uredbo (EU) št. 575/2013 Evropskega parlamenta in Sveta
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske Unije,
ob upoštevanju Uredbe (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in investicijska podjetja ter o spremembi Uredbe (EU) št. 648/2012 (1), zlasti tretjega pododstavka člena 437(2) in tretjega pododstavka člena 492(5) Uredbe,
ob upoštevanju naslednjega:
(1)
Uredba (EU) št. 575/2013 uvaja mednarodno dogovorjene standarde tretjega mednarodnega regulativnega okvira za banke Baselskega odbora za nadzor bank (2) (v nadaljnjem besedilu: Basel III). Zaradi tega in ker je cilj zahtev po razkritju prispevati k večji preglednosti na področju regulativnega kapitala, bi morala biti za primerjavo pravila glede razkritij, ki jih določijo institucije, nad katerimi se izvaja nadzor v skladu z Direktivo 2013/36/EU Evropskega parlamenta in Sveta (3), skladna z mednarodnim okvirom, ki ga izraža dokument o zahtevah po razkritju sestave kapitala „Composition of Capital disclosure requirements“ (4) Baselskega odbora za bančni nadzor, ter prilagojena tako, da upoštevajo regulativni okvir Unije in njegove posebnosti.
(2)
Pripraviti bi bilo treba sklop predlog za razkritje, da se zagotovi enotna uporaba Uredbe (EU) št. 575/2013. Takšne predloge za razkritje bi morale vključevati predlogo za razkritje podatkov o kapitalu, katere namen bi bil natančen prikaz kapitalskega stanja institucij, in predlogo za značilnosti kapitalskih instrumentov, katere namen bi bil prikaz ravni podrobnosti informacij, ki jih je treba razkriti, v zvezi z značilnostmi kapitalskih instrumentov institucije.
(3)
Obseg konsolidacije za računovodske namene se razlikuje od obsega konsolidacije za regulativne namene, zaradi česar se razlikujejo tudi informacije, uporabljene v izračunu kapitala, in informacije, uporabljene v objavljenih računovodskih izkazih, zlasti v zvezi s postavkami kapitala. Za obravnavanje neskladja med podatki, uporabljenimi v izračunu kapitala, in podatki, uporabljenimi v računovodskih izkazih institucij, je treba tudi razkriti, kako se ob uporabi regulativnega obsega konsolidacije spremenijo elementi v računovodskih izkazih, ki so uporabljeni v izračunu kapitala. Zato bi bilo treba v to uredbo vključiti tudi metodologijo za uskladitev bilance stanja, ki zagotavlja informacije o uskladitvi bilančnih postavk, uporabljenih v izračunu kapitala in regulativnega kapitala. V ta namen bi bilo treba uporabiti bilanco stanja regulativnega obsega, ki zajema le postavke kapitala.
(4)
Računovodski izkazi nekaterih institucij, za katere veljajo te zahteve po razkritju, so obsežni in kompleksni. Treba je določiti enoten pristop z jasno razdelanim postopkom, ki bo institucijam v pomoč pri doseganju uskladitve bilance stanja.
(5)
Določbe iz te uredbe so tesno povezane, saj obravnavajo razkritje postavk kapitala. Za zagotovitev skladnosti med navedenimi določbami, ki bi morale začeti veljati hkrati, ter za omogočanje celovitega pregleda nad določbami in enotnega dostopa do njih za osebe, za katere veljajo navedene obveznosti, je zaželeno, da se vsi izvedbeni tehnični standardi, ki se zahtevajo z Uredbo (EU) št. 575/2013, v zvezi z razkritjem o kapitalu vključijo v eno uredbo.
(6)
Uredba (EU) št. 575/2013 vsebuje precejšnje število prehodnih določb v zvezi s kapitalom in kapitalskimi zahtevami. Da se omogoči smiseln prikaz stanja solventnosti institucij, je primerno uvesti ločeno predlogo za prehodno obdobje, ki bo odražala prehodne določbe Uredbe (EU) št. 575/2013.
(7)
Ker je datum začetka uporabe Uredbe (EU) št. 575/2013 1. januar 2014 in ker bodo morale institucije prilagoditi svoje sisteme, da bodo lahko izpolnile zahteve iz te uredbe, jim je treba za to zagotoviti dovolj časa.
(8)
Ta uredba temelji na osnutkih izvedbenih tehničnih standardov, ki jih je Evropski bančni organ predložil Evropski komisiji.
(9)
Evropski bančni organ je opravil odprta javna posvetovanja o osnutkih izvedbenih tehničnih standardov, na katerih temelji ta uredba, analiziral morebitne z njimi povezane stroške in koristi ter zaprosil za mnenje interesno skupino za bančništvo, ustanovljeno v skladu s členom 37 Uredbe (EU) št. 1093/2010 Evropskega parlamenta in Sveta (5) -
SPREJELA NASLEDNJO UREDBO:
Člen 1
Predmet urejanja
V tej uredbi so določene enotne predloge za namen razkritja iz člena 437(1)(a), (b), (d) in (e) ter člena 492(3) Uredbe (EU) št. 575/2013.
Člen 2
Celovita uskladitev postavk kapitala z revidiranimi računovodskimi izkazi
Za izpolnjevanje zahtev po razkritju celovite uskladitve postavk kapitala z revidiranimi računovodskimi izkazi, kot je opisana v členu 437(1)(a) Uredbe (EU) št. 575/2013, institucije uporabljajo metodologijo iz Priloge I in objavijo informacije o uskladitvi bilance stanja, dobljene na podlagi navedene metodologije.
Člen 3
Opis glavnih značilnosti instrumentov navadnega lastniškega temeljnega kapitala in instrumentov dodatnega temeljnega kapitala ter instrumentov dodatnega kapitala, ki jih izda institucija
Za izpolnjevanje zahtev po razkritju glavnih značilnosti instrumentov navadnega lastniškega temeljnega kapitala in instrumentov dodatnega temeljnega kapitala ter instrumentov dodatnega kapitala, ki jih izda institucija, v skladu s členom 437(1)(b) Uredbe (EU) št. 575/2013 institucije izpolnijo in objavijo predlogo za glavne značilnosti kapitalskih instrumentov iz Priloge II ob upoštevanju navodil iz Priloge III.
Člen 4
Razkritje narave in zneskov posebnih postavk kapitala
Za izpolnjevanje zahtev po razkritju posebnih postavk kapitala, opisanih v členu 437(1)(d) in (e) Uredbe (EU) št. 575/2013, institucije izpolnijo in objavijo splošno predlogo za razkritje o kapitalu iz Priloge IV ob upoštevanju navodil iz Priloge V.
Člen 5
Razkritje narave in zneskov posebnih postavk kapitala v prehodnem obdobju
Za izpolnjevanje zahtev po razkritju dodatnih postavk kapitala v skladu s členom 492(3) Uredbe (EU) št. 575/2013 institucije z odstopanjem od člena 4 v obdobju od 31. marca 2014 do 31. decembra 2017 izpolnijo in objavijo prehodno predlogo za razkritje podatkov o kapitalu iz Priloge VI ob upoštevanju navodil iz Priloge VII namesto splošne predloge za razkritje podatkov o kapitalu iz Priloga IV ob upoštevanju navodil iz Priloge V.
Člen 6
Začetek veljavnosti
Ta uredba začne veljati dvajseti dan po objavi v Uradnem listu Evropske unije.
Uporablja se od 31. marca 2014.
Ta uredba je v celoti zavezujoča in se neposredno uporablja v vseh državah članicah.
V Bruslju, 20. decembra 2013

Labels: 7
2
3
11